**Zapisnik 1. redne seje sveta staršev**

**Seja je potekala 12. oktobra 2020 preko aplikacije Zoom od 17. do 19. ure**

Prisotni: po listi prisotnosti (22 udeležencev/staršev predstavnikov svojih oddelkov, v začetku tudi prejšnja predsednica gospa Tina Roš)

*Dnevni red seje:*

1. *Poročilo o realizaciji LDN za šolsko leto 2019/20*
2. *Letni delovni načrt za leto 2020/21*
3. *Šolska pravila v času posebnih razmer*
4. *Volitve (predsednik/predsednica Sveta staršev, član/članica Upravnega odbora Šolskega sklada)*
5. *Razno*

V uvodu so se starši kratko predstavili. Ker je zaradi epidemiološke situacije zadnja lanska seja Sveta staršev odpadla, je bila na to sejo povabljena tudi bivša predsednica Tina Roš. Ravnatelj se ji je zahvalil za odlično vodenje Sveta staršev v preteklih dveh letih. Gospa Roš je predlagala, da kar v začetku Svet staršev izvoli novega predsednika in predlagala Aleša Grosa, predstavnika 2. e. Gospod Gros je bil predsednik Sveta staršev v času, ko je šolo obiskoval njegov sin (sedaj je v 2. e njegova hči).

**SKLEP 1: Svet staršev je soglasno izvolil gospoda Aleša Grosa za predsednika Sveta staršev.**

Gospa Roš se je po izvolitvi novega predsednika poslovila, pohvalila in se zahvalila profesorjem ter zaželela šoli, dijakom in staršem uspešno delo tudi v teh kriznih razmerah.

K 1. točki: Ravnatelj je poročal o delu v šolskem letu 2019/20 in izpostavil prioritete, ki smo jim sledili:

1. Inovativni pristopi k pouku: v drugi polovici leta s poudarkom na pouku na daljavo
2. Klima na šoli: izpostavljen je bil pomen pogovornih ur in tutorstva dijakov
3. Podjetnost dijakov – projekti oddelkov: zaradi prehoda na šolanje na daljavo projekti v večini niso bili zaključeni; s tem bomo nadaljevali v šolskem letu 2020/21
4. Matura 2020 in 2021: rezultati mature 2020 so primerljivi s preteklimi leti, imeli smo dve zlati maturantki
5. Gradna nove stavbe Gimnazije Šentvid: v kratkem se pričakuje objava natečaja za novogradnjo gimnazije in gradnjo telovadnice OŠ Šentvid.

Učni uspeh v šolskem letu 2019/20 je bil 97,9%, kar je višje kot v preteklem šolskem letu. Dijaki so dobro izkoristili možnosti, ki so jih profesorji ponudili ob koncu šolskega leta za popravljanje in izboljševanje ocen.

Mnoge aktivnosti, predvidene v šolskem letu 2019/20, so bile zaradi prekinitve pouka okrnjene in vsi starši so se strinjali, da je normalen pouk v šoli edina ustrezna oblika pouka (tako zaradi pridobljenega znanja, kot tudi socialnih stikov v šoli).

K točki 2: Ravnatelj je predstavil bistvene elemente letnega delovnega načrta za šolsko leto 2020/21. V tem šolskem letu imamo na šoli 24 oddelkov in 612 dijakov (kar je za 60 dijakov več kot v preteklih letih). Večje število dijakov je posledica visokih vpisov (število dijakov je v razredih tudi do 30, le v 3. letniku oddelki niso polnoštevilčni).

Prioritete v šolskem letu 2020/21 so:

1. Priprave in izvajanje pouka na daljavo: z načrtovanjem smo začeli že v zaključku lanskega šolskega leta, na sejah učiteljskega zbora v juliju in avgustu. Dogovorjena sta bila enotna vstopna portala: Microsoft Teams ali e-učilnice. Vsaj polovica ur na daljavo mora potekati v živo, s kontaktom z dijaki. Potrebno bo stalno spremljanje in izobraževanje učiteljev.
2. Podjetnost dijakov – projekti oddelkov: nadaljujemo z lansko prioriteto, s krepitvijo oddelčnih idej, inovativnosti in timskega dela.
3. Matura 2021: generacija maturantov 2020/21 je sposobna visokih dosežkov in potrebno jih je motivirati in jim pomagati pri doseganju visokih ciljev. Postavili smo si ambiciozen cilj: povprečno 20 točk na maturi.
4. Gradnja nove stavbe Gimnazije Šentvid: predvidoma 19. oktobra 2020 bo objavljen natečaj za Novogradnjo Gimnazije Šentvid in telovadnico Osnovne šole Šentvid. Izbor najboljše rešitve je načrtovan v februarju 2021. Rešitev mora ločiti obe šoli in omogočiti najboljše pogoje za delo v šoli in obšolskih dejavnostih. Urediti mora tudi bližnjo okolico obeh šol.

Obšolske dejavnosti moramo prilagoditi razmeram, vendar starši poudarjajo pomen obšolskih dejavnosti v šoli (npr. krožkov) in želijo v čim večji meri izvajanje le-teh in financiranje iz prispevka staršev. V zaključku lanskega šolskega leta namreč prispevek za šolska društva na položnicah ni bi obračunan. Starši predlagajo, da se prispevek ponovno obračuna, v primeru nerealizacije dela društev in krožkov pa se sredstva prenesejo v čas, ko se bo situacija normalizirala.

K 3. točki: Ravnatelj je opisal spremembe šolskih pravil, ki so posledica ukrepov povezanih s povečanjem možnosti okužb s korona virusom. Bistvene spremembe so: dijaki imajo pouk večinoma v matičnih učilnicah, v vseh skupnih prostorih se nosijo zaščitne maske (to določilo se prilagaja trenutni situaciji – v nekem obdobju so bile zaščitne maske obvezne tudi med poukom, torej v učilnicah; trenutno niso obvezne le v matičnih učilnicah), garderobnih boksov in omaric dijaki ne uporabljajo (stvari imajo s seboj v učilnicah), v primeru zamenjav učilnic (npr. izbirni predmeti v 4. letniku, mešane skupine pri pouku drugega tujega jezika, ITS v 3. letniku in podobno) se zagotovi dodatno razkuževanje teh učilnic, hladna malica poteka kot običajno (v učilnicah), topla malica za naše dijake je v jedilnici OŠ med glavnim odmorom za dijake športnih oddelkov in dijake 1. letnika, za ostale po 13.45 (prej so v jedilnici učenci osnovne šole).

K 4. točki:

**SKLEP 2: Za članico Upravnega odbora Šolskega sklada je bila soglasno izvoljena Nataša Ajdič, predstavnica 1. c.**

K 5. točki: Starši so prenesli vprašanja iz roditeljskih sestankov oziroma lastne pobude:

1. c) Kakšna je uspešnost športnikov na maturi? Ravnatelj je povedal, da ni splošnega pravila, v preteklosti so npr. športniki bili tudi zlati maturanti. Dejstvo pa je, da se redkeje kot v splošnih oddelkih odločajo za predmete na višji ravni (saj so obremenjeni s treningi in tekmovanji).

2. e) Izpostavljeno je bilo, da so starši in dijaki opazili, da je bilo prejemanje znanja v času karantene težje in sedaj v novem šolskem letu opažajo primanjkljaj, predvsem v bazičnih znanjih, ki zahtevajo nadgradnjo, npr. pri jezikih in matematiki. Ali ima šola kakšen plan kako te vrzeli, predvsem za maturitetne predmete zapolnit? Ravnatelj je pojasnil, da so sprejeti nekateri ukrepi, da se omili posledice, npr. nematuritetni predmeti se bolj zgodaj končajo, zato je poudarek na utrjevanju znanja pri maturitetnih predmetih. Zaenkrat pa ni indicev o kakih spremembah na maturi, glede na dosedanja leta.

2. d) Ali bi se dalo otrokom, ki so v delni karanteni istočasno razlagati (npr. nemščino), kot otrokom, ki so v razredu? Učitelji se privajajo na situacijo in posamezniki to že naredijo.

2. d) V šolo je prišel dijak direktno iz testiranja, kasneje je dobil pozitiven test. Ali se da take primere kakorkoli kontrolirati? Razloženo je bilo, da je dijak naredil napako in da se žal takih primerov ne da kontrolirati, saj šola tega podatka v tistem hipu ni imela. Potrebno je graditi na obveščenosti in odgovornosti posameznikov. Podan je bil predlog, da se starše in dijake z e-pošto pozove k večji odgovornosti.

2. c) Kako bo pouk potekal v karanteni, po urniku, ali se bo dijakom dodeljevale vsebinske naloge/razlage? Ravnatelj je pojasnil, da bo pouk potekal po urniku. Če pri predmetu in snovi ni potrebna prisotnost, bodo dijaki dobili navodila za delo preko dneva. Vsaj polovica ur pa bo izvedenih v živo, z neposrednim kontaktom z dijaki. Posebej je težko prilagoditi pouk v primeru, ko je del dijakov v šoli, drugi v karanteni doma. Zlasti je težava ocenjevanje (tudi sicer pri pouku na daljavo). Za dijake, ki so v šoli, ostane nespremenjeno, za tiste, ki so v karanteni, pa bo ocenjevanje potrebno prilagoditi, bodisi preko video konferenc ali ko se vrnejo nazaj.

4. a) Kdaj bo roditeljski sestanek za 4. letnike, oziroma za njihov razred? Ravnatelj je povedal, da so bili roditeljski sestanki že sklicani (večinoma na daljavo), za 4. a bo preveril.

2. e) Učilnica za 2.e razred je slaba in je veliko odmevov, tako dijaki slabo slišijo in spremljajo pouk-podajanje snovi. Ali se da razrede izmenjevati tako, da bodo tudi razredi, ki so trenutno v slabših učilnicah prišli na boljše in se s tem breme "slabih učilnic" enakovredno porazdeli med razrede? Predlog je, da na daljše obdobje (npr. na mesec) določeni razredi med seboj rotirajo in na ta način ni samo en razred "prikrajšan" zaradi "slabe" učilnice. Ravnatelj je povedal, da je problem učilnice/učilnic poznan. Predvsem je problem v številčnih oddelkih. Glede na pripombe bomo razmislili o možnosti zamenjav učilnic.

3. b) Na vprašanje v zvezi z maturantskimi izleti je ravnatelj pojasnil tudi situacijo z maturantsko ekskurzijo 2021. Zaenkrat se je ne načrtuje, čeprav bodo pogovori o ponudbi z agencijami stekli. Šola je v pogovorih z agencijo Mondial, ki bo predstavila možnosti, kaj in na kakšen način so sposobni izvesti maturantsko ekskurzijo. Ravnatelj je predstavil tudi problem vrnitve denarja za maturantski ples 2020, ki ga imajo sedaj s plesno šolo Urška. Ravnatelj si ne želi podobne zgodbe, zato so pri vseh načrtovanjih povezanih s financami staršev zelo previdni.

3. e) Predstavnik staršev je komentiral, da obstajajo tudi zavarovanja in bi bilo smiselno preveriti  možnost zavarovanja pred odpovedjo maturantskega plesa in ekskurzije. Predlog je smiseln.

1. c) V 1.c marsikdo ni vedel o okužbi, ki je bila v njihovem razredu. Zakaj se ni obvestilo staršev? Ravnatelj je pojasnil, da je postopek vodil NIJZ, ki je obvestil šolo, da dotična okužba za šolo nima nobenih posledic. To je bil razlog, zakaj te informacije niso delili naprej.

1. c) Izpostavljen je bil problem obiska pouka poškodovanega dijaka (npr. gips in bergle). Ravnatelj je pojasnil, da šola na žalost ni prilagojena invalidom oziroma poškodovanim. Ko se bo gradila nova šola, se bo rešila tudi ta problematika. Trenutno je situacija boljša kot sicer, saj so dijaki v večini v matični učilnici.

3. d) Na vprašanje o šolskem skladu je organizacijski del opisal ravnatelj, predstavnica 3. d , ki je članica Upravnega odbora, pa je opisala način dela in delitev sredstev. V lanskem šolskem letu veliko število projektov ni bilo realiziranih in se sredstva prenesejo, malo je bilo tudi potreb po sredstvih solidarnostnega sklada.

3. c) Če ima dijak probleme npr. v komunikaciji v času karantene, kako se obrniti na profesorja? Ravnatelj je predlagal, da dijak poskusi najprej z osebnim kontaktom, e-mail ali telefon. Če ni odziva naj gre preko razrednika. Če tudi ta komunikacija ni uspešna, naj prevzamejo pobudo starši in kontaktirajo profesorja in razrednika. Če tudi to ni uspešno, naj kontaktirajo ravnatelja.

3. e) Predstavnik staršev je pohvalil odzivnost profesorjev, kako so pomagali dijaku po daljši odsotnosti (v lanskem šolskem letu). Izpostavil je, da se je dijak sam dogovoril za vse stvari direktno s profesorji, pri čemer je bil odziv odličen.

3. f) Predstavnik staršev je izpostavil primer, kjer so se dijaki pritoževali nad določenimi profesorji. Razredničarka je organizirala sestanek z njimi. Po sestanku ni bilo več pritožb.

Zapisala: Aleš Gros, Jaka Erker